聞訓狐
作者：李覯
朝代：宋

paragraphs: 昔年因讀昌黎文，知有訓狐猶未真。
客堂昨夜滅燭後，一聲竊發誠驚人。
慈母入席匪虛語，據此麄暴誰敢聞。
殺人之子養爾子，天地不管胡爲仁。
豈無鷹隼善搏擊，去路昏黑難相親。
亦有弓矢可彈射，却恐誤中東西鄰。
我今獨處雖無懼，聒不得睡寧不嗔。
嘗聞鳳凰百鳥君，丹穴萬里誰龍言。
行當整頓九韶樂，奉迎綷羽掀重雲。
直前再拜列爾罪，爾軀何足爲灰塵。